ՀԻՄՆԱՎՈՐՈՒՄ
«Հայաստանի Հանրապետության 2026 թվականի պետական բյուջեի մասին օրենքում վերաբաշխում, լրացում և Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության  կառավարության որոշման նախագծի ընդունման վերաբերյալ

1. Իրավական ակտի ընդունման անհրաժեշտությունը (նպատակը) 
Որոշման նախագծի ընդունման անհրաժեշտությունը բխում է ՀՀ աշխատանքի և սոցիալական հարցերի նախարարության (այսուհետ՝ Նախարարություն) ենթակայությամբ գործող բնակչության սոցիալական պաշտպանության շուրջօրյա խնամքի հաստատությունների (ՊՈԱԿ-ների) բնականոն ու անխափան գործունեությունն ապահովելու, շահառուների կենսապահովման հրատապ խնդիրները կարգավորելու և նրանց լավագույն շահը պաշտպանելու հրամայականից։ Նախագծի նպատակն է արդյունավետ բյուջետային վերաբաշխման միջոցով ֆինանսական միջոցներ ուղղել տարեցների և երեխաների շուրջօրյա խնամքի կենտրոնների սոցիալ-կենցաղային, նյութատեխնիկական և անձնակազմի պահպանման առավել հրատապ կարիքների բավարարմանը։
2. Կարգավորման հարաբերությունների ներկա վիճակը և առկա խնդիրները 
	Նախարարության ենթակայությամբ գործող մի շարք խնամքի հաստատություններում ներկայումս առաջացել են հրատապ խնդիրներ, որոնք օբյեկտիվ պատճառներով հնարավոր չէր կանխատեսել 2026 թվականի պետական բյուջեի պլանավորման փուլում։ Հաստատությունների կողմից ներկայացված կարիքների հավաքագրման համաձայն՝ լուրջ խնդիրներ են առաջացել տարեց և հաշմանդամություն ունեցող անձանց և երեխաների շուրջօրյա խնամքի հաստատություններում։ Մասնավորապես. 
•Նյութատեխնիկական և կապիտալ խնդիրներ. Շենքային պայմանների, կոյուղագծերի, ներքին ինժեներական ցանցերի, ինչպես նաև կենցաղային սարքավորումների և գույքի զգալի մաշվածության պատճառով հաճախակի տեղի են ունենում վթարներ (շարքից դուրս գալու դեպքեր), ինչն անմիջականորեն խոչընդոտում է հաստատությունների բնականոն գործունեությանը և վտանգում շահառուների սպասարկման որակը։ 
•Ընթացիկ կարիքներ. Խնամքի որակի բարելավման ու անվտանգության ապահովման համատեքստում առաջնահերթություններ են առաջացել նաև մասնագիտական ծառայությունների ձեռքբերման և անհրաժեշտ դեղորայքի (առողջապահական ու լաբորատոր նյութերի) գծով։ Մասնավորապես՝․
1) 1032 Տարեց և (կամ) հաշմանդամություն ունեցող անձանց աջակցություն ծրագրի «11001.Տարեց և (կամ) հաշմանդամություն ունեցող անձանց շուրջօրյա խնամքի ծառայություններ» միջոցառմանը անհրաժեշտ է 46,605.0 հազար դրամ (այդ թվում՝ «Վարդենիսի շուրջօրյա մասնագիտացված խնամքի կենտրոն» ՊՈԱԿ-ին՝ 25,280.0 հազար դրամ, իսկ «Նորք» շուրջօրյա խնամքի կենտրոն» ՊՈԱԿ-ին՝ 21,325.0 հազար դրամ):
Նախագծով առաջարկվում է պետական բյուջեի 1032 ծրագրի 11001 միջոցառման Ընթացիկ դրամաշնորհներ պետական և համայնքների ոչ առևտրային կազմակերպություններին տնտեսագիտական հոդվածով  ավելացնել 8,300.0 հազար դրամ՝  մասնագիտական ծառայությունների և առողջապահական նյութերի ձեռքբերման համար, իսկ Կապիտալ դրամաշնորհներ պետական և համայնքային ոչ առևտրային կազմակերպություններին տնտեսագիտական հոդվածով ավելացնել 38,305.0 հազար դրամ ՊՈԱԿ-ների անհրաժեշտ գույքի ձեռքբերման համար, ընդամենը 46,605.0 հազար դրամ։
2) 1011  Անապահով և կյանքի դժվարին իրավիճակում սոցիալական խմբերին աջակցություն ծրագրի «11007.Սոցիալական բնակարանային ֆոնդի սպասարկման ծառայությունների տրամադրում» միջոցառմանը («Օթևան» ՊՈԱԿ) անհրաժեշտ է 15,735.9 հազար դրամ շենքերի վերանորոգման և գույք ձեռքբերելու համար։ 
Նախագծով առաջարկվում է պետական բյուջեի 1011 ծրագրի 11007 միջոցառման նոր Կապիտալ դրամաշնորհներ պետական և համայնքային ոչ առևտրային կազմակերպություններին տնտեսագիտական հոդվածով ավելացնել 15,735.9 հազար դրամ։   
3) 1141 Երեխաների հիմնահարցեր ծրագրի «11001.Երեխաների շուրջօրյա խնամքի ծառայությունններ» միջոցառման գծով առաջացել է անհարաժեշտություն «Խարբերդի մասնագիտացված մանկատուն» ՊՈԱԿ-ին անհրաժեշտ է 31,500.0 հազար դրամ գույք ձեռքբերոլու համար։
Նախագծով առաջարկվում է պետական բյուջեի 1141 ծրագրի 11001 միջոցառման նոր Կապիտալ դրամաշնորհներ պետական և համայնքային ոչ առևտրային կազմակերպություններին տնտեսագիտական հոդվածով ավելացնել 31,500.0 հազար դրամ։   
Այսպիսով` պահանջվող ֆինանսական միջոցի չափը կազմում  է 93,840.9 հազար դրամ, որը նախագծով առաջարկվում է միջծրագրային վերաբաշխման միջոցով փոխհատուցել 1141 Երեխաների հիմնահարցեր ծրագրի «11007. Կյանքի դժվարին իրավիճակում հայտնված երեխաներին` երեխայի և ընտանիքի աջակցության կենտրոններում ծառայությունների տրամադրում» և «11009. Երեխաների և ընտանիքների աջակցության տրամադրման ծառայություններ» միջոցառումների գծով առկա ազատ միջոցների հաշվին, որը բյուջեով նախատեսված և կնքված պայմանագրերի տարբերությունն է՝ պայմանավորված գնման հայտով ներկայացված և կայացած մրցույթների փաստացի արդյունքների։ 
Մասնավորապես առաջարկվում է 
 1․  1141 ծրագրի «11007. Կյանքի դժվարին իրավիճակում հայտնված երեխաներին` երեխայի և ընտանիքի աջակցության կենտրոններում ծառայությունների տրամադրում» միջոցառման ֆինանսական միջոցներից նվազեցնել 28,840.9 հազար դրամ միջոցառման ազատ միջոցներից` արդյունքային ցուցանիշների փոփոխություն չի ակնկալվում ։
2. 1141 ծրագրի «11009. Երեխաների և ընտանիքների աջակցության տրամադրման ծառայություններ» միջոցառման գծով նվազեցվում է 65,000.0 հազար դրամ ազատ միջոցներից՝արդյունքային ցուցանիշների փոփոխություն չի ակնկալվում: 
Նվազեցվող միջոցառումների գծով մինչև տարեվերջ լրացուցիչ ֆինանսական միջոցների անհրաժեշտություն չի առաջանա: 

3. Իրավական ակտի կիրառման դեպքում ակնկալվող արդյունքը 
	Որոշման ընդունման արդյունքում կապահովվի տարեցների և հաշմանդամություն ունեցող անձանց շուրջօրյա խնամքի հաստատությունների կայուն և անխափան ֆինանսավորումը։ Կլուծվեն այն դեղորայքի ձեռքբերման խնդիրները, որոնք ի սկզբանե հաստատության բուժ անձնակազմը չէր կարող կանխատեսել շահառուների առողջական վիճակով պայմանավորված, միաժամանակ հնարավոր կլինի նաև լուծել վթարային/կապիտալ բնույթի և նյութերի ևձեռքբերման խնդիրները, որոնք ևս 2026 թվականի պետական բյուջեի պլանավորման ժամանակ հնարավոր չէր կանխատեսել։ Սա թույլ կտա զգալիորեն բարելավել շահառուներին մատուցվող սոցիալական և խնամքի ծառայությունների որակը, ինչպես նաև կանխել հնարավոր տեխնիկական ու կենցաղային վթարները։ Ընդ որում, պակասեցվող ծրագրերի գծով առկա տնտեսումների հաշվին վերաբաշխում կատարելը չի հանգեցնի այդ ծրագրերի թիրախային ցուցանիշների կամ սկզբնական նպատակների խաթարմանը։
4. Կարգավորման առարկան
Կարգավորման առարկան հանդիսանում է «Հայաստանի Հանրապետության 2026 թվականի պետական բյուջեի մասին» օրենքի N 1 հավելվածի N 2 աղյուսակում, ինչպես նաև ՀՀ կառավարության 2025 թվականի դեկտեմբերի 25-ի N 1910-Ն որոշման համապատասխան հավելվածներում բյուջետային հատկացումների վերաբաշխումը՝ Նախարարության համակարգի ներսում գերակա և հրատապ ծախսային ուղղությունների ֆինանսական ապահովվածությունն իրականացնելու նպատակով։
5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Նախագիծն ուղղակիորեն համահունչ է ՀՀ Կառավարության 2021-2026թթ. ծրագրի «Սոցիալական պաշտպանություն» բաժնի դրույթներին, որոնցով պետությունը պարտավորվում է շարունակաբար բարելավել կյանքի դժվարին իրավիճակում հայտնված անձանց, տարեցների և հաշմանդամություն ունեցող անձանց մատուցվող ծառայությունների որակը, ընդլայնել նրանց սոցիալական ներառման հնարավորությունները և ապահովել արժանապատիվ կենսապայմաններ հանրային հաստատություններում։ Այն համապատասխանում է նաև Հայաստանի վերափոխման ռազմավարություն 2050-ի «Պաշտպանված և արժանապատիվ քաղաքացի» մեգանպատակին։
6. Տեղեկանք
«Հայաստանի Հանրապետության 2026 թվականի պետական բյուջեի մասին» օրենքում վերաբաշխում, լրացում և Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունման դեպքում Հայաստանի Հանրապետության պետական բյուջեում եկամուտները և ծախսերը չեն ավելանա:

